Nefertari

Nefertari, ook bekend as Nefertari Meritmoet, was 'n Egiptiese koningin en die eerste van die Groot Koningsvroue (hoofvroue) van Ramses die Grote. 

Sy is een van die bekendste antieke Egiptiese koninginne, saam met vroue soos Cleopatra, Nefertiti en Hatsjepsoet, en een van die prominentstes wat sover bekend nie uit eie reg regeer het nie. 

Sy was hoogs opgevoed en kon Egiptiese hiërogliewe lees en skryf, 'n skaars talent in haar dae. Sy het dié vaardighede in haar diplomatieke werk gebruik en met ander hoë koninklikes gekorrespondeer. Haar ryklik versierde grafkelder, QV66, is een van die grootstes en skouspelagtigstes in die Vallei van die Koninginne. Ramses het ook 'n tempel vir haar laat bou by Aboe Simbel, langs sy reusagtige monument daar.

Vertaling van haar naam
Daar is verskeie vertolkings van wat die naam Nefertari beteken. Een is dat dit beteken "mooi metgesel", en dat Meritmoet beteken "Geliefde van die godin Moet". Ander bronne meen 'n akkurater vertaling vir "Nefertari" is "die mooiste een", "die mooiste onder hulle", "die mooiste van hulle almal" "die heel beste" of "die mooiste van die vroue".


Sy het ook baie titels gehad, onder andere "Dame van Grasie", die "Groot Koningsvrou", "Vrou van die Sterk Bul", "Dame van die Twee Lande" en "Meesteres van Bo- en Benede-Egipte".Grajetzki, Ancient Egyptian Queens: A Hieroglyphic Dictionary, Golden House Publications, Londen, 2005,  Ramses II het haar ook genoem "die een vir wie die son skyn".Kitchen, K.A. 1979, Ramesside Inscriptions II, pp. 765 

Familie
Hoewel Nefertari se familieagtergrond onbekend is, is 'n deurknop in haar grafkelder ontdek met die cartouche van farao Ai, en dit het mense laat gis dat sy aan hom verwant was.Dodson, Aidan and Hilton, Dyan. The Complete Royal Families of Ancient Egypt. Thames & Hudson. 2004.  Die tyd tussen die bewind van Ai en Ramses II beteken Nefertari was waarskynlik nie sy dogter nie. As daar enige verwantskap bestaan, kon sy Ai se agterkleindogter gewees het. 

Daar is egter geen onomwonde bewyse dat hulle familie was of dat Nefertari se oorsprong in die 18de Dinastie lê nie.Tyldesley, Joyce. Chronicle of the Queens of Egypt. Thames & Hudson. 2006.  

Nefertari het met Ramses II getrou voordat hy die troon bestyg het.Kitchen, Kenneth A., Pharaoh Triumphant: The Life and Times of Ramesses II, The King of Egypt, Aris & Phillips. 1983  Sy het minstens vier seuns en twee dogters gehad.

Monumente
Aboe Simbel, groot tempel

Nefertari verskyn twee keer as een van die koningsvroue langs die reusestandbeelde van Ramses II wat voor die tempel staan. Links van die deur staan Nefertari, koninginmoeder Toeja en die koning se seun Amoen-her-chepesjef lanks die kolossale standbeeld van die koning. Regs van die deur verskyn Nefertari, Baketmoet en die koning se seun prins Ramses langs die farao.

In die tempel word Nefertari op een van die pilare in die groot pilaresaal uitgebeeld waar sy Hathor van Ibsjek aanbid.

Teen die muur van die binneste pilaresaal verskyn Nefertari agter Ramses II. Hulle staan voor die bark van Amoen, en Nefertari speel 'n musiekinstrument. Op 'n ander plek word Nefertari en Ramses II gewys voor 'n bark wat aan 'n vergoddelikte Ramses II behoort. Nefertari verskyn twee keer saam met haar man op oorwinningstonele.

Aboe Simbel, klein tempel
Die klein tempel by Aboe Simbel is aan Nefertari en Hathor van Ibsjek opgedra. Die twee kolossale standbeelde van Nefertari voor die klein tempel is net so groot soos dié van  Ramses II. Sy het 'n lang rok aan, dra 'n lang pruik en word uitgebeeld met horings, die sonskyf en lang vere op 'n hooftooisel.

Aan die binnekant van die tempel verskyn Nefertari op 'n verskeidenheid tonele..Kitchen, K.A., Ramesside Inscriptions, Translated & Annotated, Translations, Volume II, Blackwell Publishers, 1996

Grafkelder QV66

Die grafkelder van Nefertari in die Vallei van die Koninginne, QV66, is een van die grootstes in die vallei. Dit is 520 vierkante meter groot en is bedek met tonele waarin Nefertari voorkom. Haar man, die farao, verskyn nie op een uitbeelding nie. Die grafkelder is in die oudheid beroof. In 1904 is dit deur Ernesto Schiaparelli herontdek en uitgegrawe. Verskeie items wat die rowers misgekyk het, insluitende dele van goue armbande, sjabti-figure en 'n klein deel van 'n oorring is nou in die Bostonse Kunsmuseum. Nog sjabti's is in die Egiptiese Museum in Kaïro.

Daar word berig twee gemummifiseerde bene wat in QV66 ontdek is, kan wel dié van Nefertari wees gebaseer op die beenstruktuur en ouderdom van die persoon. Dit pas by Nefertari se profiel.

Verwysings

 Eksterne skakels 


Kategorie:Koninginne van farao's van Egipte
Kategorie:Mense in die 13de eeu v.C.